
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

Z A K LJ U Č A K

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom THE FLYING DUTCHMEN d.o.o. Milna, Milna 889, OIB: 30388770952, dana 6. listopada 2017. godine


z a k lj u č i o   j e                                               

I. Poziva se vjerovnik TERMO – ING d.o.o. Split, Jadranska 3, OIB: 62005854569, da u roku od 8 dana od primitka ovog zaključka uplati predujam u iznosu od 1.000,00 kn u Fond za namirenje troškova stečajnog postupka te dodatni iznos predujma od 6.000,00 kn za namirenje troškova stečajnog postupka, sve to na depozitni račun Trgovačkog suda u Splitu broj: HR1623900011300000664, otvoren kod Hrvatske poštanske banke d.d. Zagreb, uz poziv na broj: 150-2017, te da u istom roku dostavi ovom sudu dokaz o uplati zatraženog predujma.  

II. Ukoliko vjerovnik ne postupi po nalogu suda iz točke I. izreke ovog zaključka i ne uplati zatraženi predujam u ostavljenom roku, sud će donijeti rješenje o otvaranju i zaključenju skraćenog stečajnog postupka nad dužnikom. 


Obrazloženje

Financijska agencija, Regionalni centar Split podnijela je ovom sudu, na temelju odredbe čl. 444. st. 1. Stečajnog zakona (Narodne novine broj 71/15, dalje SZ), zahtjev za provedbu skraćenog stečajnog postupka nad dužnikom THE FLYING DUTCHMEN d.o.o. Milna.

Budući da su prema podacima iz podnesenog zahtjeva, kao i podacima iz sudskog registra za dužnika, bile ispunjene pretpostavke za provedbu skraćenog stečajnog postupka u smislu odredbi čl. 428. SZ-a, ovaj sud je temeljem odredbi čl. 430. SZ-a, na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka i ne uplate predujma za namirenje troškova postupka. 

Predlagatelj – vjerovnik TERMO – ING d.o.o. Split je unutar roka od 45 dana podnio prijedlog za otvaranje stečajnog postupka nad dužnikom navodeći da prema dužniku ima tražbinu u iznosu od 133.670,22 kn. 

Prema odredbi čl. 434. SZ-a sud će vjerovnike koji predlože otvaranje stečajnog postupka pozvati na plaćanje predujma za namirenje troškova stečajnog postupka. 

Odredbom čl. 114. SZ-a propisano je da je podnositelj prijedloga za otvaranje stečajnog postupka dužan platiti iznos predujma od 1.000,00 kn u Fond za namirenje troškova stečajnog postupka te po nalogu suda u roku od 8 dana dodatni iznos predujma koji ne može biti viši od 20.000,00 kn, ako tim Zakonom nije drugačije određeno. 

Dakle, podnositelj prijedloga za otvaranje stečajnog postupka već prilikom podnošenja prijedloga mora uplatiti predujam u iznosu od 1.000,00 kn u Fond za namirenje troškova stečajnog postupka, a po nalogu suda dužan je u roku od 8 dana uplatiti i dodatan iznos predujma koji ne može biti viši od 20.000,00 kn. Pritom se ističe da vjerovnik Termo – ing  d.o.o. Split nije jedna od osoba iz čl. 114. st. 3. SZ-a koje su oslobođene plaćanja predujma.

Imajući u vidu činjenicu da zastupnik po zakonu dužnika nije dostavio javnobilježnički ovjerovljeni popis imovine i obveza dužnika, a niti sud raspolaže nekim drugim podacima o imovini dužnika, to će stoga u konkretnom slučaju biti potrebno provesti prethodni postupak i imenovati privremenog stečajnog upravitelja, kako bi se utvrdilo s kojom imovinom dužnik raspolaže te je li ta imovna dostatna za podmirenje troškova stečajnog postupka. Tijekom prethodnog postupka provode se neophodne radnje suda i tijela stečajnog postupka koje uzrokuju stvaranje troškova. Tako privremenom stečajnom upravitelju, a sukladno Uredbi o kriterijima i načinu obračuna i plaćanja nagrade stečajnom upravitelju (Narodne novine broj 105/15), pripada pravo na jednokratnu nagradu za obavljene poslove u stečajnom postupku u iznosu od 3.000,00 do 20.000,00 kn, pri čemu sud vodi računa o složenosti poslova koje obavlja stečajni upravitelj. Isto tako privremeni stečajni upravitelj ima pravo i na naknadu stvarnih troškova. Nadalje, tijekom prethodnog postupka javljaju se i materijalni troškovi (telefona, interneta, poštarine) zatim uredski troškovi, troškovi izlučivanja i pohrane arhivske građe dužnika, zatvaranja računa i dr.

Upravo stoga sud je predlagatelja – vjerovnika, pored iznosa od 1.000,00 kn koji se uplaćuje u Fond za namirenje troškova stečajnog postupka, pozvao na plaćanje dodatnog iznosa predujma od 6.000,00 kn. Zatraženi iznos dodatnog predujma, po ocjeni ovog suda, dostatan je za namirenje troškova prethodnog postupka koji se sastoje od nagrade privremenom stečajnom upravitelju u iznosu od 4.000,00 kn bruto, naknade predvidivih prosječnih troškova privremenog stečajnog upravitelja i to: sudskih i drugih pristojbi u iznosu od 300,00 kn, troškova telefona, interneta, poštarine u iznosu od 100,00 kn, troškova prijevoza u iznosu od 100,00 kn, uredskih troškova u iznosu od 200,00 kn, troškova zatvaranja starog i otvaranja novog računa dužnika u iznosu od 100,00 kn te troškova izlučivanja i pohrane arhivske građe dužnika u iznosu od 1.200,00 kn.


Slijedom naprijed navedenog, a temeljem odredbi čl. 434. u vezi s čl. 114. SZ-a, odlučeno je kao u toč. I. izreke ovog zaključka, dok je pod toč. II. izreke predlagatelj – vjerovnik upozoren na pravne posljedice ne uplate zatraženog predujma u skladu s odredbama čl. 431. SZ-a. 

U Splitu, 6. listopada 2017. godine.
 
S U D A C 

Paško Bačić


POUKA O PRAVNOM LIJEKU: 
Protiv ovog zaključa nije dopuštena žalba (čl. 19. st. 7. SZ-a).


DNA:
-  predlagatelju – vjerovniku Termo – ing d.o.o. Split, Jadranska 3
-  e-Oglasna ploča suda 
-  u spis

